રાષ્ટ્રીય અંધજન મંડળ-ભાવનગર જિલ્લાશાખા દ્વારા પ્રતિવર્ષ ‘અખિલ હિન્દ અંધજન ધ્વજદિન’ એટલે કે નેશનલ ફ્લેગ-ડે ફોર ધ બ્લાઈંડની અલગ-અલગ રીતે ઉજવણી કરવામાં આવે છે. જેમાં ગતવર્ષ આ દીવસની ઉજવણી પાક્ષિક મહોત્સવ તરીકે કરવામાં આવી હતી. જેમાં પ્રજ્ઞાચક્ષુ વ્યક્તિઓનાં સર્વાંગી વિકાસ માટે ફંડ એકત્રિકરણ અને જનજાગૃતિ કાર્યક્રમોનું આયોજન કરવામાં આવ્યું હતું. જે અંતર્ગત ગતવર્ષે જિલ્લાભરની સંસ્થાઓએ પ્રજ્ઞાચક્ષુ વ્યક્તિઓ માટે માતબર ફંડ એકત્રિત કરી સહયોગ પૂરો પાડ્યો હતો. આ માટે જિલ્લાભરમાંથી શ્રેષ્ઠ ફંડ એકત્રિત કરનાર ૨૫ સંસ્થાઓનું સન્માન કરી તેમના કાર્યને બિરદાવવામાં આવ્યું હતું. તા.૦૬/૦૭/૨૦૧૮ને શુક્રવારનાં રોજ અંધશાળા ખાતે યોજાયેલ સત્કાર સમારંભમાં જિલ્લાની સર્વશ્રેષ્ઠ શાળા તરીકેનું સન્માન માત્ર એક જ દિવસમાં રૂ. ૩૫,૦૦૦/- થી વધુ ફંડ એકત્રિત કરનાર શ્રી ગ્રામ દક્ષિણામૂર્તિ-માણારને આપવામાં આવ્યું હતું. જ્યારે જિલ્લાની સર્વશ્રેષ્ઠ કૉલેજ તરીકે લાઠીદડની શ્રી ઉમિયા મહિલા આર્ટસ એન્ડ કોમર્સ કૉલેજને તથા જિલ્લા શ્રેષ્ઠ માધ્યમિક શાળા તરીકે શ્રી સત્યનારાયણ વિદ્યાલય-સથરાને ટ્રોફી અર્પણ કરી સન્માંનિત કરવમાં આવી હતી. ગતવર્ષે યોજાયેલ પાક્ષિક મહોત્સવમાં જિલ્લાની શાળા-કોલેજ, સંસ્થાનાં કર્મચારીઓ અને સ્વયંસેવકોએ મળીને કુલ ૮ લાખથી વધુ ફંડ એકત્રિત કર્યું હતું. કાર્યક્રમની શરૂઆત શ્લોક ગાનથી કરવામાં આવી હતી. આ પ્રસંગે સંસ્થાના માનદ્ મંત્રીશ્રી લાભુભાઈ સોનાણીએ ફ્લેગ-ડે દરમિયાન સન્માંનિતોનાં કાર્યને બિરદાવી જિલ્લાભરની અન્ય શૈક્ષણિક સંસ્થાઓ માટે પ્રેરણાદાયી ગણાવી હતી. તેઓ પ્રજ્ઞાચક્ષુનાં સર્વાંગી વિકાસ માટે સંસ્થા દ્વારા ભવિષ્યમાં કરવાના કાર્યો અને આયોજનોની માહિતી આપી હતી. તેમજ આગામી દિવસોમાં પ્રજ્ઞાચક્ષુ વ્યક્તિઓ પગભર બની શકે તે માટે જિલ્લાભરમાં વધુને વધુ રોજગારી બૂથોની સ્થાપના કરી પ્રજ્ઞાચક્ષુ વ્યક્તિઓને રોજગારી આપવામાં આવશે તેમ જણાવ્યું હતું. તેઓ પોતાના વક્તવ્યમાં સંસ્થા દ્વારા ચાલતા આ પરમાર્થનાં કાર્યમાં બહોળી સંખ્યામાં જોડાવવા માટે જિલ્લાની શાળા-કોલેજો, સંસ્થાઓ અને જાહેર જનતાને અપીલ કરી હતી.